《寒夜饮董阆石斋沈醉而归因以自嘲》
清代·周茂源

积冰盈四衢，言赴江都约。座中四五人，顾盼皆英倬。

主人兄弟四，爱客善谐谑。周生本不羁，忽尔过三爵。

惛惛弄明琼，卤莽呼凿落。华镫吐焰微，霜月逗帘箔。

夜分客未散，都觉鼲裘薄。屣履下阶来，一醉忘酬酢。

空负拍浮名，不复胜杯酌。岂意仆射酒，竟类羊公鹤。

作者简介：初江南华亭人。字宿来。顺治六年进士。官处州知府，募民开凿山路三百五十余里，行人称便。罢官后潜心著述。有《鹤静堂集》等。